《游青原呈王元勃舍人周秀实监丞》
宋代·王庭圭

异时黄鲁直，尝赋青原诗。至今青原山，名与星斗垂。

自从有宇宙，孰能磨灭之。昨日从大旆，上读前人碑。

欲学下一语，自觉落笔迟。我等如湛辈，后世谁复知。

治君千载人，治中同一时。两公俱大手，妙语仍崛奇。

得句未肯吐，神物悭护持。光艳出月胁，当留照岩扉。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。